เจาะไทยพาณิชย์ขายพีเอลูกค้าบัตร
ชับบ์สามัคคีฯ รุกแบงก์แอสชัวรันส์ เจาะฐานบัตรเครดิตไทยพาณิชย์
4 ก.พ. 2560

ชับบ์สามัคคีฯ รุกแบงก์แอสชัวรันส์ เจาะฐานบัตรเครดิตไทยพาณิชย์
น.ส.นิตยา พิริยะธรรมวงศ์ ประธานเจ้าหน้าที่บริหาร บริษัท ชับบ์สามัคคีประกันภัย เปิดเผยว่า ในปีนี้บริษัทจะเริ่มขยายธุรกิจผ่านธนาคารหรือแบงก์แอสชัวรันส์มากขึ้น โดยเดือน มี.ค.-เม.ย.นี้จะมีการขายประกันอุบัติเหตุส่วนบุคคล (พีเอ) ตัวใหม่ผ่านทางโทรศัพท์ ให้ความคุ้มครองเรื่องชดเชยรายได้และค่ารักษาพยาบาล มุ่งจับกลุ่มฐานลูกค้าบัตรเครดิตของธนาคารไทยพาณิชย์ที่มีอยู่ 2 ล้านรายเป็นหลัก
“แบบประกันที่เราจะขายผ่านโทรศัพท์นั้น จะเป็นสินค้าที่ออกแบบใหม่ทั้งหมด เนื่องจากต้องสร้างความแตกต่างและไม่ให้ซ้ำกับคู่แข่ง เพื่อใช้เป็นจุดขาย ซึ่งปัจจุบันเรามีพนักงานขายทางโทรศัพท์ทั้งหมด 700 คน แต่จะแบ่งมา 150 คน เพื่อเจาะกลุ่มลูกค้าบัตรเครดิตไทยพาณิชย์โดยเฉพาะ” น.ส.นิตยา กล่าว
อย่างไรก็ตาม การเติบโตของช่องทางแบงก์แอสชัวรันส์ไทยพาณิชย์ต้องขึ้นอยู่กับการเติบโตด้านสินเชื่อและศักยภาพการขายผ่านหน้าเคาน์เตอร์ของธนาคารไทยพาณิชย์ด้วย ซึ่งปัจจุบันมีการขายแบบประกันสำเร็จรูปที่ขายผ่านเคาน์เตอร์ธนาคาร 4 แบบ คือ ประกันมะเร็ง ประกันพีเอ และประกันเดินทางท่องเที่ยวอีก 2 ตัว 
สำหรับภาพรวมในปีนี้บริษัทคาดว่าจะมีการเติบโตได้ไม่ต่ำกว่า 5-7% โดยในปีที่ผ่านมาช่องทางตัวแทนเติบโตมากที่สุด 22% รองมาเป็นช่องทางบริษัทนายหน้า 10% และช่องทางแบงก์แอสชัวรันส์ 8% ส่วนที่เหลือเป็นช่องทางอื่น